钦定古今图书集成/明伦汇编/人事典/第081卷 > 册府元龟 > 《演连珠》晋·陆机
## 钦定古今图书集成/明伦汇编/人事典/第081卷 > 册府元龟 > 《演连珠》晋·陆机

臣闻鉴之积也无厚，而照有重渊之深；目之察也有
畔，而眂周天壤之际。何则？应事以精不以形，造物以
神不以器。是以万邦凯乐，非悦钟鼓之娱；天下归仁，
非感玉帛之惠。

臣闻积实虽微，必动于物；崇虚虽广，不能移心。是以
都人冶容，不悦西施之影；乘马班如，不辍泰山之阴。
臣闻触非其类，虽疾不应；感以其方，虽微则顺。是以
商飙漂山，不兴盈尺之云；谷风乘条，必降弥天之润。
故暗于治者，唱繁而和寡；审乎物者，力约而功峻。